钦定古今图书集成/历象汇编/庶征典/第148卷
## 钦定古今图书集成/历象汇编/庶征典/第148卷

| 钦定古今图书集成 历象汇编 第一百四十八卷 |

| |

钦定古今图书集成历象汇编庶征典

第一百四十八卷目录

梦部纪事三

庶征典第一百四十八卷

《洛中记异录》：唐高祖神尧皇帝将举师入长安，忽夜
梦身死坠于床下，为群蛆所食。及觉，甚恶之，乃诣智
满禅师而密话之，满即贺曰：“公得天下矣。”帝大惊，谓
满曰：“何谓也？”满曰：“其死，是毙也；坠于床，是下也；群蛆
所食者，是亿兆之所趋附也。臣不敢直指天子，故曰
陛下，是至尊之象也。”甚喜。又曰：“贫道为沙弥日，常工
《易》，今敢为公占之。”及卦成，曰：“得《干》，飞龙在天，又是帝
王之征也。”时太宗侍帝之侧，满又曰：“公子大人。”及去，
又语帝曰：“此公子福德无量，何忧天下乎？”帝与太宗
俱大悦。帝至霍邑，又梦甲马无数见满。帝问是何军
伍？对曰：“是公身中神也。若无此，何以威制天下。”后数
夜复作前梦。帝觉，召太宗言之，复曰：“吾事济矣。”太宗
拜于前，连呼万岁者四，帝复大悦。其后果即位，乃复
营其寺，赐额为兴仪寺，以太原帝旧田宅业产并赐
之，永充常住。今之寺内，见有圆梦堂，乃塑师与帝并
在后。

《唐书裴寂传》：“寂字元真，蒲州桑泉人。幼孤，兄鞠之年
十四，补郡主簿。及长，伟容貌，涉知书传。隋开皇中，调
左亲卫。家贫，徒步走京师，过华山祠，祈神自卜。夜梦
老人谓曰：‘君年逾四十当贵’。”

《酉阳杂俎》：“侯君集与承乾谋通逆，意不自安。忽梦二
甲士录至一处，见一高冠彭髯，叱左右取君集威骨
来。俄有数人操屠刀，开其脑上及右臂间，各取骨一
片，状如鱼尾，啽呓而觉，脑臂犹痛。自是心悸力耗，至
不能引一钧弓，欲自首，不决而败。”

《册府元龟》：徐庆，太宗时为征辽判官。有一典不得姓
名，庆在军忽梦己化为羊，为典所杀，觉惧流汗。至晓，
典判案，庆问曰：“‘汝夜有梦否’？典云：‘梦公为羊，某屠之’。”
繇是庆不食羊。则天时，庆至司农少卿、雍州司马。时
典已任大理狱丞，后庆被诬与内史令裴炎通谋，庆
应接英公徐敬业。扬州反，被执送大理，忽见丞押狱，
庆流涕谓曰：“征辽之梦，今当应之。”及被戮竟，丞引之。
《唐书李峤传》：“峤字巨山，赵州赞皇人。早孤，事母孝。为
儿时，梦人遗双笔，自是有文辞。”

《金銮密记》：则天后尝梦一鹦鹉，羽毛甚伟，两翅俱折，
以问宰臣，群公默然。内史狄仁杰曰：“鹉者，陛下姓也，
两翅折；陛下二子，庐陵相王也。陛下起此二子，两翅
全也。”武承嗣、武三思连项皆赤。后契丹围幽州，檄朝
廷曰：“还我庐陵相王来。”则天乃忆狄公之言曰：“卿曾
为我占梦，今乃应矣。朕欲立太子，何者为得？”仁杰曰：
“陛下有贤子，外有贤侄，取舍详择，断在圣衷。”则天曰：
“我自有圣子。承嗣三思，是何疥癣！”承嗣等惧，掩耳而
走。即降敕追庐陵，立为太子，充元帅。初募兵，无有应
者，闻太子行北邙山头，兵皆满，无容人处，贼自退散。
《唐书上官昭容传》：昭容名婉儿，母郑方娠，梦巨人舁，
大称曰：“持此称量天下。”

《嘉话录》：上官昭容者，侍郎仪之孤也。仪有罪，妇郑氏
填宫，遗腹生昭容，其母将诞之夕，梦人与称曰：“持之
称量天下。”郑氏冀其男也。及生昭容，母视之曰：“称量
天下，岂汝耶？”呕哑如应曰：“是。”

《册府元龟》：张𬸦字文成，聪警绝伦，书无不览。为儿童
时，梦紫色大鸟五彩成文，降于家庭。其母谓之曰：“五
色，赤文，凤也；紫文，𬸚𬸦也。为凤之佐。吾儿当以文章
瑞于朝廷。”因以为名字。后终于司门员外郎。

《唐书尹知章传》：“知章，绛州翼城人。少虽学，未甚通解。
忽梦人持巨凿破其心内，若剂焉。惊寤，志思开彻，遂
遍明六经。诸生尝讲授者，更北面受大义。”

《纪·王慎传》：“慎子琮，义阳王，叡楚国公，秀襄阳郡公，献
广化郡公，钦建平郡公，五人并为武后所杀。神龙初，
以证嗣王，擢左骁卫将军，薨，子行同嗣。琮三子：行远、
行芳、行休。始，琮与二弟同死桂林，开元四年，行休请
身迎柩，既至，无封树，议者谓不可复得，行休扫地布
席以祈。是夜梦王乘舟，舟判为二，既而适野，见东洲”
中断，乃悟焉。又《灵堂锁》一夕茎自屈，管上有指迹，一
《奇》二并。使卜人筮之，曰：“屈于文为尸。出指者，示也；一
奇二并，三殡也，先王告之矣。”乃趣其所发之，如言而
一节独阙，行休号而寝。梦琮告曰：“在洛南洲。”明日直
殡南得之。于是以三丧归，陪葬昭陵。

《册府元龟》：崔湜为中书令，景云中坐事徙岭外，与尚
书左丞卢藏用同配流俱行。湜谓藏用曰：“家弟承恩或冀宽宥，因迟留不速进。行至荆州，梦于讲堂照镜，
自以为镜者明象，吾当为人主所明也。”以告占梦人
张申，申退曰：“‘讲堂者，受法之所，镜者，于文为立见金，
此非吉征’。其日追使至，缢于驿中。”

《唐书杨皇后传》：元宗在东宫，后入宫为良媛，时太平
公主忌帝，而宫中左右持两端，纎悉必闻。媛方娠，帝
不自安，密语侍读张说曰：“用事者不欲吾多子，奈何？”
命说挟剂以入，帝于曲室自煮之，梦若有介而戈者，
环鼎三而三煮尽，覆以告说，说曰：“天命也。”乃止。生男，
是为肃宗。

《龙城录》：上皇登极，梦二龙一符自红雾中来，上大隶
“姚崇宋璟”四字，扐之两大树上，蜿蜒而去。梦回，上召
申王圆兆，王进曰：“两木相也，二人名为天遣龙致于
树，即知崇、璟当为辅相兆矣。”上叹异之。

《遗史纪闻》：明皇所幸美人王氏，数梦人招饮密会，具
言于上，上曰：“必术士所为，汝若再往，以物志之。”其夕
梦中又往，因就研中濡手印于屏风上，既寤，即告潜
索于外，果于东明观中得其手印纹，而道士已遁矣。
《春渚纪闻》：明皇时，太真妃得白鹦鹉，聪慧可爱，妃每
有燕游，必置之辇竿自随。一日鹦鹉忽低首愁惨，太
真呼问之，云：“鹦鹉夜梦甚恶，恐不免一死。”已而太真
妃出后苑，有飞鹰就辇攫之而去。宫人多于金花纸
上写《心经》，追荐之。

《太真外传》：元宗尝梦仙子十馀辈，御卿云而下，各执
乐器悬奏之，曲度清越，真仙府之音。有一仙人曰：“此
神仙紫云回，今传授陛下，为正始之音。”上喜而传受。
寤后馀响犹在，旦命玉笛习之，尽得其节奏也。
元宗在东都，昼梦一女，容貌艳异，梳交心髻，大袖宽
衣，拜于床前。上问：“汝何人？”曰：“妾是陛下凌波池中龙
女卫宫护驾，妾实有功。今陛下洞晓钧天之音，乞赐
一曲，以光族类。”上于梦中为鼓胡琴，拾新旧之曲声
为《凌波曲》，龙女再拜而去。及觉，尽记之。会禁乐自御
琵琶，习而翻之。与文武臣僚于凌波宫临池奏新曲，
池中波涛涌起，复有神女出池心，乃所梦之女也。上
大悦，语于宰相，因于池上置庙，每岁命祀之。

《龙城录》：开元六年，上皇与申天师、道士鸿都客，八月
望日夜，因天师作术，三人同在云上游。月中过一大
门，在玉光中飞浮宫殿，往来无定，寒气逼人，露濡衣
袖皆湿。顷见一大宫府，榜曰：“广寒清虚之府”，其守门
兵卫甚严，白刃粲然，望之如凝雪，时三人皆止其下，
天师引上皇起跃，身如在烟雾中。下视王城崔巍，但
闻清香霭郁，视下若万里琉璃之田，其间见有仙人
道士，乘云驾鹤，往来若游戏。少焉步向前，觉翠色冷
光相射，目眩极寒，不可进。下有素娥十馀人，皆皓衣，
乘白鸾，往来舞笑于广陵大桂树之下。又听乐音嘈
杂，亦甚清丽。上皇素解音律，熟览而意已传。顷天师
亟欲归，三人下若旋风，忽悟若醉中梦回尔。次夜，上
皇欲再求往，天师但笑，谢而不允。“上皇因想素娥风
中飞舞，编律成音，制《霓裳羽衣》舞曲，自古暨今，清丽
无复加于是矣。”

《朝野佥载》：张𬸦初为岐王属，夜梦著绯乘驴，睡中自
怪：“我衣绿裳乘马，何为衣绯乘驴？”其年应举及第，授
鸿胪丞。未经考而授五品，此其应也。

史思明叛逆将为其下所杀其夜思明梦而觉据案
惆怅思明好伶人寝食常置左右以其残忍皆怨之
及此问其故思明曰：“吾向梦见水中沙上有群鹿吾
逐鹿及渡水而至沙上鹿死水尽言毕如厕伶人相
谓曰：‘鹿者禄也。水者命也。胡禄与命俱尽矣’。”是夕思
明为朝义所杀。

《谈苑》：“李太白少时梦笔头生花，后天才赡逸，名闻天
下。”

《云仙杂记》：“萧颖士少梦有人授纸百番，开之皆是绣
花，又梦裁锦，因此文思大进。”

《梦游录》：天宝初，有范阳卢子在都应举，频年不第，渐
窘迫。岁暮，骑驴游行，见一精舍中有僧开讲，听徒甚
众。卢子方诣讲筵，倦寐，梦至精舍门，见一青衣携一
篮樱桃在下坐。卢子访其谁家，因与青衣同餐樱桃，
青衣云：“娘子姓卢，嫁崔家，今孀居在城。”因访近属，即
卢子再从姑也。青衣曰：“岂有阿姑同在一都，郎君不
往起居。”卢子便随之。过天津桥，入水南一坊，有一宅，
门甚高大。卢子立门下，青衣先入。少顷，有四人出门，
与卢子相见，皆姑之子也：一任户部郎中，一前任郑
州司马，一任河南功曹，一任太常博士。二人衣绯，二
人著绿，形貌甚美。相见言叙，颇极欢畅。斯须，引入北
堂拜姑。姑衣紫衣，年可六十许，言辞高朗，威严甚肃。
卢子畏惧，莫敢仰视。令坐，悉访内外，备谙氏族。遂问
儿婚姻未。卢子曰：“未。”姑曰：“吾有一外甥女，姓郑，早孤，
遗吾妹鞠养，甚有容质，颇有令淑，当为儿妇。平章，计
必允遂。”卢子遽即拜谢，乃遣迎郑氏妹。有顷，一家并
到，车马甚盛。遂检历择日，云：“后日吉，因与卢子定谢。”
姑云：“聘财函信礼物，儿并莫忧，吾悉与处置。儿在城有何亲故，并抄名姓，并其家第，凡三十馀家，并在台
省及府县官，明日下函”，其夕成结。亲事华盛，殆非人
间。明日设席大会，都城亲表。拜礼毕，遂入一院，院中
屏帏床席，皆极珍异。其妻年可十四五，容色美丽，宛
若神仙。卢生心不胜喜，遂忘家属。俄又及秋试之时，
姑曰：“礼部侍郎与姑有亲，必合极力，更勿忧也。”明春
遂擢第，又应宏词，姑曰：“吏部侍郎与儿子弟当家连
官，情分偏洽，令渠为儿，必取高第。”及榜出，又登甲科，
授秘书郎。姑云：“河南尹是姑堂外甥。”令渠奏畿县尉。
数月，敕授王屋尉，迁监察，转殿中，拜吏部员外郎，判
南曹铨毕，除郎中，馀如故。知制诰数月，即直迁礼部
侍郎。两载知举，赏鉴平允，朝廷称之。改河南尹，旋属
车驾还京，迁兵部侍郎。扈从到京，除京兆尹，改吏部
侍郎。三年掌铨，甚有美誉，遂拜黄门侍郎、平章事。恩
渥绸缪，赏赐甚厚。作相五年，因直谏忤旨，改左仆射，
罢知政事。数月，为东都留守、河南尹，兼御史大夫。自
婚媾后，至是经三十年，有七男三女，婚宦俱毕，内外
诸孙十人。后因出行，却到昔年，逢携樱桃青衣精舍
门，复见其中有讲筵，下马礼谒。以故相之尊，处端揆，
居守之重，前后导从，颇极贵盛，高自简贵，辉映左右。
升殿礼佛，忽然昏醉，良久不起。耳中闻讲僧唱云：“檀
越何久不起？”忽然梦觉，乃见著白衫，服饰如故，前后
官吏一人，亦无。徬徨迷惑，徐徐出门。乃见小竖捉驴
执帽在门外立，谓卢曰：“人饥驴饥，郎君何久不出？”卢
访其时，奴曰：“日向午矣。”卢子罔然叹曰：“人世荣华穷
达，富贵贫贱，亦当然也。而今而后，不更求官达矣。”遂
寻仙访道，绝迹人世焉。

《大唐新语》右补阙“毋。”《直集贤》，无何，以《热疾》暴终初。
梦著衣冠上北邙山，亲友相送，及至山顶，回顾不
见一人，意恶之。及卒，僚友送至北邙山，咸如所梦。
《朝野佥载》：洛州杜元有牛一头，元甚怜之。夜梦见其
牛有两尾，以问占者，李仙药曰：“牛字有两尾，失字也。”
经数日果失之。

《册府元龟》：肃宗初为皇太子，天宝十三载，观安禄山
有悖逆之状，恐危宗庙，遂精诚祈梦。其夜梦故内侍
普寂等二人舁一紫案，覆一黄帕，自天而下，直至帝
前。素版丹书，文字甚多。既寤，所记者维四句，曰：“厥不
云乎？其惟其时，上天所保，福禄不亏。”

《诚斋杂记》：桃源女子吴寸趾，夜恒梦与一书生合，问
其姓氏，曰：“仆瘦腰郎君也。”女意其为休文、昭略入梦
耳，久之若真焉。一日昼寝，书生忽见形入女帐，既合
而去，出户渐小，化作蜂，飞入花丛中，女取养之，自后
恒引蜜蜂至女家甚多，其家竟以作蜜兴富甲里中。
寸趾以足小得名，天宝中事也。

《杜阳杂编》：李辅国恣横无君，上切齿久矣，因寝，梦登
楼见高力士领兵数百铁骑，以戟刺辅国首，流血洒
地，前后歌呼，自北而去。遣谒者问其故，力士曰：“明皇
之令也。”上觉，亦不敢言。辅国寻为盗所杀，上异之，方
以梦语于左右。

《柳氏旧闻》：肃宗在宫，上至，顾见宫中庭宇不洒扫，而
乐器久屏，尘埃积其间，左右使令无有妓女，上为之
动色。诏掖庭令按籍阅视，得三人以赐太子，而章敬
吴皇后在选中。顷之，后侍寝不寤，吟呼若有痛苦气
不属者。肃宗呼之不解，窃自计曰：“上始赐我，卒无状，
不寤，上安知非吾护视不谨邪？”遽秉烛视之，良久乃
寤。肃宗问之，后以手按其左胁曰：“妾向梦中有神人，
长丈馀，介金甲以操剑，顾谓妾曰：‘帝命吾与汝为子，
自左胁以剑决而入，决处痛殆不可忍，及今未之已
也’。”肃宗验之于烛下，则若有𫄧而赤者存焉。遽以状
闻，遂生代宗。

《唐诗纪事》：“张志和字子同，婺川人。母梦枫生腹上而
产志和。十六擢明经。肃宗时，贬南浦尉。不复仕，居江
湖，自称烟波钓徒。”

《元散诗话》：沈云卿梦啖羹甚寒，仰见天上有“无”二两
字，明日以告金迥秀，迥秀曰：“羹寒无火也，非美乎？天
无二字，非人乎？以鄙人观之，君当有美人，桑中之喜
也。”沈是日果遇美人苗蕴，颜色绝代，才调无双。沈有
诗云：“十三学绣傍金窗，十六梳头压大邦。色比昭阳
人第一，才同江夏士无双。”沈谓金曰：“子之占梦，即索
𬘘”、《周宣》不过也。

《集异记》：张相公镒，大历中守工部尚书，判度支，因奏
事称旨，代宗面许宰相，恩泽独厚，张公日冀而累旬
无耗。忽夜梦有人自门遽入，抗声曰：“‘任调拜相’。张惊
寤，因思中外初无其人，寻绎不解。有外甥李通礼者，
博学善智，张公因召而示之，令研其理，李生沉思良
久，因贺曰：‘舅作相矣’。张公即诘之，通礼答曰：‘任调反
语是饶甜，饶甜无逾甘草，独为珍药，珍药反语，即舅
名氏也’。”张公甚悦。俄有走马吏报曰：“白麻适下。”公拜
中书侍郎平章事。

《霍小玉传》：“大历中，陇西李生，名益，与故霍王女小玉
盟约日夜相从。后生授郑县主簿，遂决别东去。太夫人已与商量，表妹卢氏言约已定，生不敢辞让，玉遍
托亲朋，多方召致，生自以愆期负约，终不肯往。时三
月，人多春游，生诣崇敬寺玩花，忽有一豪士，衣轻黄
纻衫，揖生曰：‘公非李十郎乎？仰公声华，尝思觏止，今
幸得睹清扬。敝居去此不远，但愿一过’。”乃挽挟其马
而行。及入门，一家惊喜。先此一夕，玉梦黄衫丈夫抱
生来至席，使玉脱鞋，惊寤而告母，因自解曰：“鞋者，谐
也，夫妇再合；脱者，解也。既合而解，亦当永诀。由此征
之，必遂相见。相见后当死矣。”凌晨妆毕，而生果至。玉
沉绵日久，忽闻生来，欻然自起，与生相见，含怒凝视，
不复有言。乃引左手握生臂，长恸号哭，数声而绝。
《酉阳杂俎》：李正己本名怀玉，侯希逸之内弟也。侯镇
淄青，署怀玉为兵马使，寻构飞语，侯怒囚之，将寘于
法。怀玉抱冤无诉，于狱中累石像佛，默祈冥报。时近
腊日，心慕同侪，叹叱而睡。觉有人在头上语曰：“李怀
玉，汝富贵时。至即惊觉”，顾不见人，天尚黑，意甚怪之，
复睡。又听人谓曰：“汝看墙上有青乌子噪，即是富贵
时。”及觉，不复见人。有顷天曙，忽有青乌数十如雀，飞
集墙上，俄闻三军叫唤，逐出希逸，坏炼取怀玉。扶知
留后成式见台州乔庶，说乔之先官于东平，目击其
事。

《前定录》：豆卢署本名辅真，贞元六年举进士下第，将
游信安，以文谒郡守郑式瞻，甚礼之，馆给数日，稍洽，
因谓署曰：“子复姓，不宜两字为名，将为改之，何如？”署
因起谢，且求其所改。式瞻书数字，若著者助者。署者
曰：“吾虑子宗从中有同者，故书数字，子当自择之。”其
夕宿于馆，梦一老人谓曰：“闻使君与子更名，子当四”
举成名。四者最佳。后二十年为此郡守，因指郡隙地
曰：“此可以建亭台。”既寤思之，四者署字也，遂以为名。
既二年又下第，以为梦无征知者或诮之，后二年果
登第。盖自更名后四举也。太和九年，署自秘书少监
为衢州刺史。既至，周览郡内，得梦中所指隙地，遂命
建一亭曰征梦亭。

《梦游录》：贞元中，进士独孤遐叔家于长安崇贤里，新
娶白氏女，家贫下第，将游剑南，与其妻诀曰：“迟可周
岁归矣。”遐叔至蜀，羁栖不偶，逾二年乃归。至鄠县西，
去城百里，归心迫速，取是夕到家，趋斜径疾行，人畜
既殆，至金光门五六里，天色已暝，绝无逆旅，唯路隅
有佛堂，遐叔止焉。时近清明，月色如昼，系驴于庭外，
入空堂，中有桃杏十馀株，夜深施衾褥于西窗下偃
卧。方思明晨到家，因吟旧诗曰：“近家心转切，不敢问
来人。”至夜分不寐，忽闻墙外有十馀人相呼声，若里
胥田叟将有供待迎接。须臾，有夫役数人，各持畚锸
箕帚，于庭中粪除讫，复去。有顷，又持床席牙盘、蜡炬
之类，及酒具乐器，阗咽而至。遐叔意谓贵族赏会，深
虑为其迫逐，乃潜伏屏气，于佛堂梁上伺之。铺陈既
毕，复有公子女郎共十数辈，青衣黄头亦十数人，步
月徐来，言笑晏晏。遂于筵中闲坐，献酬纵横，履舄交
错。中有一女郎，忧伤摧悴，侧身下坐，风韵若似遐叔
之妻。窥之大惊，即下屋伏，稍于暗处，迫而察焉，乃真
是妻也。方见一少年，举杯属之曰：“一人向隅，满坐不
乐，小人窃不自量，愿闻金玉之声。”其妻冤抑悲愁，若
无所控诉而强置于坐也。遂举金雀收泣而歌曰：“今
夕何夕，存耶没耶？良人去兮天之涯，园树伤心兮三
见花。”满座倾听，诸女郎转面挥涕。一人曰：“良人非远，
何天涯之谓乎？”少年相顾大笑。遐叔惊愤久之，计无
所出，乃就阶间扪一大砖，向坐飞击，砖才至地，悄然
一无所有。遐叔怅然悲惋，谓其妻死矣。速驾而归，前
望其家，步步凄咽。比平明，至其所居，使苍头先入，家
人并无恙。遐叔乃惊愕，疾走入门。青衣报娘子梦魇
方寤。遐叔至寝，妻卧犹未兴。良久乃曰：“向梦与姑妹
之党相与翫月，出金光门外，向一野寺，忽”为凶暴者
数十胁，与杂坐饮酒。又说梦中聚会言语，与遐叔所
见并同。又云：“方饮次，忽见大砖飞堕，因遂惊魇殆绝。
才寤而君至，岂非幽愤之所感耶。”

《闽川名士传》：“贞元中，杜黄裳知举，试《珠还合浦赋》。进
士林藻赋成，凭几假寝，梦人谓之曰：‘君赋甚佳，但恨
未叙珠去来之意尔’。藻寤视其草，乃足四句。其年擢
第谢恩，黄裳谓曰：‘唯林生叙珠去来之意，若有神助’。”
《戎幕闲谈》赞皇公曰：“贞元中，司勋郎中名迪，即李景
侍御之先人也。德宗朝，以美才颇有恩泽。一日朝下”
归第，马上昏昏如醉，过其门不入。驭者曰：“欲往何处？”
既而若寐，觉焉，入宅，谓其妻曰：“适者归路，恍惚如在
梦中，有二黄衫人引至一户外，且欲入中有人曰：‘未
来须待《玉鱼符》下也’。既而始醒焉，马首已过于门矣。
此非人间也，吾岂能久乎？”后入朝堂之地，无纤芥之
物。上《龙尾道》地上见一玉鱼子，光耀夺目，雕刻奇丽，
恐他人先得，遽以袍袖裹之。及归，马上把玩至家，与
稚儿弄之，殊忘“须待《玉鱼符》”之事。其妻在旁见之，颇
省其语。潜不乐，果数日而逝。

《因话录》：韩仆射皋自贬所量移钱塘，与李庶人不协后公在鄂州，锜梦万岁楼上挂冰，因自解曰：“冰者，寒
也，楼高也。岂韩皋来代我乎？”意甚恶之。其后公果移
镇浙右焉。

柳员外宗元自永州司马征至京，意望录用。一日，诣
卜者问命，且告以梦曰：“余柳姓也。昨梦柳树仆地，其
不吉乎？”卜者曰：“无苦，但忧为远官耳。”征其意曰：“夫生
则柳树，死则柳木，木者，牧也，君其牧柳州乎？”卒如其
言。

《杜阳杂编》：德宗欲西行，有知星者奏上曰：“逢林即住。”
上曰：“岂可令朕处林木间乎？”姜公辅曰：“不然，但以地
名亦应也。”及奉天尉贾隐林谒上于行在，上观隐林
气宇雄俊，兼是忠烈之家，而名叶知星者语。〈隐林即天宝末
贾循之犹子也〉上因延于卧内，以采筹略之深浅。隐林于御
榻前以手板画地，陈攻守之策，上甚异之。隐林因奏
曰：“‘臣昨夜梦曰‘坠地’，臣以头戴日上天’。上曰：‘日即朕
也’。此来莫非前定。”遂拜为侍御史。

《前定录》：吴郡张辕，自奉天尉将调集，时李庶人锜在
浙西兼榷筦，辕与之有旧，将往谒，且求资粮，未至，梦
一人将官诰至，云：“张辕可知袁州新喻县令。”辕梦中
曰：“已曾为赤尉，不宜为此。”固不肯受。其人曰：“两季之
俸，支牒已行，不受何为？”遂委之而去。辕觉，恶之。及见
锜，具言将选，告以困乏。锜留之数日，将辞去，锜因谓
曰：“足下选限犹远，且能为一职乎？亦可资桂玉之费。”
辕不敢让，因署毗陵郡盐铁场官，辕以职虽卑而利
厚，遂受之。既至所职，视其簿书，所用印，乃袁州新喻
废印也。辕以四月领务，九月而罢，两季之俸，皆如其
言。

《龙城录》：长安任中宣家素畜宝镜，谓之“飞精”，识者谓
是三代物，后有八字，仅可晓然。近籀篆云：“水银阴精，
百炼成镜。”询所得，云商山樵者石下得之。后中宣南
骛洞庭，风浪汹然，因泊舟梦一道士赤衣乘龙，诣中
宣言：此镜乃水府至宝，出世有期，今当归我矣。中宣
因问姓氏，但笑而不答，持镜而去。梦回亟视，箧中已
失所在。

玉泉子马㹅为天平军节度使，暇日方修远书，时术
人程居在旁，㹅隐几，忽若假寐，而神色惨戚，不类于
常。程不敢惊，乃徐起，诣其左相元封语之。俄而召元
封，屏人谓曰：“异事异事，某适所诣，严邃崇宏，王者之
居不若也。”为人导前，见故杜十丈司徒，笑而下阶迎
曰：“久延望，甚喜相见。”因留连曰：“佑之此官亦人世中
书令耳，六合之内，靡不关闻，久处会剧，心力殆倦，将
求贤自代。公之识度，诚克大用，况亲且故，所以奉邀，
敬以相授。”㹅固辞良久，至于泣下。良久，杜乃曰：“既未
愿，则且归矣。然二十年，当复相见。”㹅既寤，大喜其寿
之遐远，自是后二年而薨。岂马公误听，抑姑增年，以
悦其意耶？

《唐书程日华传》：程怀信死，子权袭领军务，诏授留后。
元和元年，拜节度使，累进检校兵部尚书，封邢国公。
六年入朝，宪宗宠礼遣还镇，加检校尚书右仆射。权
始名执恭，尝梦沧诸门悉署“权”字，乃改名以应之。及
淮西平，惕不安，丐入朝，至京师，固辞军政，乃诏华州
刺史郑权代之。

《前定录》：陈彦博与谢楚同为太学广文馆生，相与齐
名。彦博将取解，忽梦至都堂，见陈设甚盛，若行大礼
然。庭中帷幄，餙以锦绣，中设一榻，陈列几案，上有尺
牍，望之炤耀如金字。彦博私问主事曰：“此何礼也？”答
曰：“明年进士人名，将送上界官司阅视之所。”彦博惊
喜，因求一见。其人引至案旁，有紫衣人执象简。彦博
见之，敛衽而退。紫衣曰：“公有名矣，可以视之。”遂前，见
彦博名在焉。从上二人皆姓李而无谢楚名。既寤，独
喜不以告人。及楚同过策试，有自中书见名者，密以
告楚而不及彦博。彦博闻之，不食而泣，楚乃谕之曰：
“君之能岂后于楚？设使一年未利，何若是乎？”彦博方
言其梦，且曰：“若果无验，吾恐终无成矣。”太学诸生曰：
“诚如所说，事亦未可知也。”明日视榜。即果如梦中焉。
彦博以元和五年崔枢下及第。上二人李顾行、李仍
叔、谢楚，明年于尹躬下擢第。

《续定命录》：王璠以元和五年登科，尝梦为河南尹。平
旦视事，有二客来谒，一衣紫而东坐，一衣绯而西坐。
绯者谓紫者仑邦如何处置，曰：“已科决，递出界讫。”觉
乃书于告牒之后别纸上。后二十年，果除河南尹。既
至三日，留守大将知水北院官与洛阳令及分司郎
官偕至，问答亦如梦中。遽命开箧，取告牒所志者备
焉。乃是郎官家奴窃物而遁送县，县断如此。

《梦游录》：元和十年，沈亚之始以记室从事陇西公军
泾州，而长安中贤士皆来客之。五月十八日，陇西公
与客期宴于东池便馆，既半，陇西公曰：“余少从邢凤
游，记得其异，请言之。”客曰：“愿听。”公曰：“凤帅家子，无他
能。”后寓居长安平康里南，以钱百万质故豪洞门曲
房之第，即其寝而昼偃。梦一美人自西楹来，环步从
容，执卷且吟，为古妆。而高鬟长眉，衣方领绣带，被广袖之襦。凤大悦曰：“丽者何自而临我哉？”美人曰：“此妾
家也，妾好诗而尝缀此。”凤曰：“幸少留，得观览。”于是美
人授诗，坐西床。凤发卷，视其首篇，题之曰《春阳曲》，曲
终四句，其后他篇皆类此，凡数十篇。美人曰：“君必欲
传，无令过一篇。”凤即起，从东庑下，几上取彩笺，传《春
阳曲》。其词曰：“长安少女翫春阳，何处春阳不断肠。舞
袖弓弯浑忘却，罗帷空度九秋霜。”凤卒吟请曰：“何谓
弓弯？”曰：“妾昔年父母使教妾此舞。”美人乃起，整衣张
袖，舞数拍，为《弓弯》状以示凤。既罢，美人低头良久，即
辞去。凤曰：“愿复少留。”须臾间竟去。凤亦寻觉昏然，无
有所记。及更衣襟袖，得其辞，惊视，复省所梦事，在贞
元中。后凤为余言如是。是日，监军使与宾府群佐及
宴陇西独孤铉、范阳卢简辞、常山张又新、武功苏涤，
皆叹息曰：“可记”，故亚之。退而著录。明日，客复有至者：
渤海高元中、京兆韦谅、晋昌唐炎、广汉李吴兴姚
合、洎亚之复与集于明玉泉，因出所著以示之。于是
姚合曰：“吾友王生者，元和初夕，梦游吴侍吴王。久之，
闻宫中出辇，吹箫击鼓，言葬西施。王悲悼不止，立诏
门客作《挽歌词》。生应教为词曰：‘西望吴王阙。云书凤
字牌，连江起珠帐。择土葬金钗，铺地红心草。三层碧
玉阶，春风无处所，凄恨不胜怀’。词进，王甚嘉”之。及寤，
能记其事。王生，本太原人也。

《龙城录》：“退之常说，少时梦人以丹篆一卷令强吞之，
旁一人抚掌而笑，觉后亦似胸中如物噎，经数日方
无恙，犹记其上一两字，笔势非人间书也。后识孟郊，
似与之目熟，思之乃梦中旁笑者”，信乎相契如此。
《因话录》：李凉公逢吉未掌纶诰前，家有老婢好言，梦
后多有应。李公久望除官，因访于婢。一日婢晨至惨
然，公问其故，曰：“昨夜与郎君作梦，不是好意，不欲说。”
公强之，婢曰：“梦有一人，舁一棺至堂后，云‘且置在此’。
不久即移入堂中，此梦恐非佳也。”公闻窃喜。俄尔除
中书舍人。后知贡举，未毕而入相。

《唐书王涯传》：涯女为窦𬘓妻，以痼病免。家人绐告涯
当贬，忽梦涯自提首告曰：“族灭矣，惟若存岁时，无忘
我。”女惊号堕地，乃以实告。

《全唐诗话》：李德裕《舌箴序》曰：“余宿于洞庭西，梦与中
书令姚公偶坐，如旧相识。问余曰：‘君见仆所作《口箴》
乎’？余对曰：‘去岁居守东门，于公曾孙谏议郃处睹金
石之刻，遂筦尔而笑曰：‘孙子犹能藏之’’。”又曰：“予感姚
公之梦，乃为《舌箴》云。”

《册府元龟》：刘沔初为忠武小校，从李光颜讨淮西，为
捉生将。前后遇贼，血战，锋刃所伤，几死者数四。尝伤
重卧草中，日黑不知归路，昏然而睡，梦人授之双烛
曰：“子方大贵，此行无恙，可持此而还。”既行，朗然有双
光在前后。历振武、河东、义成、郑滑节度使。以太子太
保致仕，卒。

《三水小牍》：韩文公之寝疾也，名医良药，日进有加而
无瘳。忽宵中惊悸，既寤而汗沾衾裯，命侍人扶坐。小
君问之，良久曰：“向来梦神人，长丈馀，金铠持戟，直入
寝门，我不觉降阶拜之，自称大圣，暝目谓我曰：‘睢邃
骨棁国世与韩为仇，吾欲讨之而不能，如何’？我跪答
曰：‘愿从大圣讨焉’。”不旬日而文公薨，果从其请矣。
《集异记》：“蔡少霞者，陈留人也。性情恬和，幼而奉道。早
岁明经得第，选蕲州参军，秩满，漂寓江淮者久之，再
授兖州泗水丞。遂于县东二十里买山筑室，为终焉
之计。居处深僻，俯近龟蒙，水石云霞，景象殊胜。少霞。
世累早祛，尤谐夙尚。一日于沿溪独行，忽得美荫，因
就憩焉。神思昏然，不觉成寐。因为褐衣”鹿帻人梦中
召去，随之颇远，乃至城郭处所。碧天虚旷，瑞日曈昽，
人俗洁清，卉木鲜茂。少霞举目移足，惶惑不宁。即被
导之令前。经历门堂，深邃莫测，遥见玉人当轩独立。
少霞遽修敬谒。玉人谓曰：“愍子虔心，今宜领事。”少霞
靡知所谓，复为《鹿帻人》引至东廊，止于石碑之侧。谓
少霞曰：“召君书此，贺遇”良因。少霞素不工书，即极辞
让。鹿帻人曰：“但按文而录，胡乃拒违。”俄有二青童自
北而至，一捧牙箱，内有两幅紫绢文书，一赍笔砚，即
付少霞曰：“法此而写。”少霞凝神搦管，顷刻而毕。因览
读之，已记于心矣。题云：《苍龙溪新宫铭》，紫阳真人山
元卿撰良常西麓源泽东澨新宫宏宏崇轩䡾。雕
玳盘础。镂檀竦棨。璧瓦鳞差，瑶阶肪截。阁凝瑞雾，楼
横祥霓。驺虞巡徼。昌明捧。“珠树规连，玉泉矩泄。灵
飙遐集，圣日俯晰。太上游储，无极便阙。百神守护，诸
真班列。仙翁鹄驾，道师冰洁。饮玉成浆，馔琼为屑。桂
旗不动，兰屋互设。妙乐竟臻，流铃间发。天籁虚徐，风
箫冷澈。凤歌谐律，鹤舞会节。三变元云，九成绛阙易
迁。虚语，童初，浪说如毁。乾坤自有，日月清宁。”二百三
十一年四月十二日建于是少霞方更周视，遂为鹿
帻。人促之，匆遽而返，醒然遂寤，急命纸笔，登即记录。
自是兖豫好奇之人，多诣少霞询访其事，有郑还古
者为立传焉。用弱亦尝至其居，就求第一本，视之，笔
迹宛有书石之态。少霞无文，乃孝廉一叟，固知其不妄。少霞尔后修道尢剧，元和末已云物故。

《酉阳杂俎》：“越州有卢冉者，时举秀才，家贫，未及入京，
因之顾头堰。堰在山阴县顾头村，与表兄韩确同居，
自幼嗜鲙，在堰尝凭吏求鱼，韩方寝，梦身为鱼在潭，
有相忘之乐，见二渔人乘艇张网，不觉入网中，被掷
桶中，覆之以苇。复睹所凭吏就潭商价，吏即擢鳃贯
鲠，楚痛殆不可忍。及至舍，历认妻子婢仆，有顷寘砧”
斮之苦，若脱肤首落，方觉神痴。良久，卢惊问之，具述
所梦。遽呼吏访所市鱼处，洎渔子形状与梦不差。韩
后入释，住祇园寺，时开元二年。成式书吏《沈郅》，家在
越州，与堰相近，目睹其事。

中书舍人崔嘏弟崔暇，娶李氏，为曹州刺史，令兵马
使国邵南勾当障车。后邵南因睡忽梦崔妻在一厅
中，妻立于床西，崔暇在床东执红笺题诗一首，笑授
暇，因朗吟之。诗云：“莫以贞留妾，从他理管弦。容华难
久驻，知得几多年。”梦后才一岁，崔暇妻卒。

《前定录》：京兆尹庞严为衢州刺史，到郡数月，忽梦二
僧入寝门。严不信释氏，梦中呵之。僧曰：“使君莫怒，余
有先知，故来相告耳。”严喜闻之，乃问曰：“余为相乎？”曰：
“无。”“有节制乎？”曰：“无。”曰：“然则当为何官？”曰：“类廉察而无
兵权，有土地而不出畿内，过此已往，非吾所知也。”曰：
“然。寿几何？”曰：“惜哉！所乏者寿，向使有寿，则无求不可。”
曰：“当何日去此？”曰：“来年五月二十三日。及明年春，有
除替。”先以状请于廉使元稹，素与严善，必谓得请，行
有日矣。其晦日宴客，得元公复书云：“请候交割。”严发
书曰：“吾固知未可以去。”具言其梦中事于座中，竟以
五月二十三日发，后为京兆尹而卒。

唐孟启《本事诗》：诗人许浑尝梦登山，有宫室凌云，人
云此昆仑也。既入，见数人方饮酒，招之，至暮而罢，赋
诗云：“晓入瑶台露气清，座中惟有许飞琼。尘心未断
俗缘在，十里下山空月明。”他日复梦至其处，飞琼曰：
“子何故显余名姓于人间？”座上即改为“天风吹下步
虚声”，曰：“善。”

《客退纪谈》：“李筌注《阴符经》，至禽兽之制在气”，经年不
能解，忽梦乌衣人教之，遂通其义。

《云斋广录》：进士丁渥在太学，梦归家，见妻于灯下披
笺握管，为书寄生，生曰：“我已至矣，何用书为？”妻但挥
泪而不答。又于别幅见诗一首云：“泪湿香罗帕，临风
不肯干。欲凭西去雁，寄与薄情看。”生既觉，以语同舍
客。客曰：“君思念之极，以至于此。”后旬日，得书并诗，皆
梦中所见，无少差失。

《酉阳杂俎》：秘书郎韩泉善解梦，卫中行中书舍人，时
有故旧子弟选投卫论属，卫欣然许之。駮榜将出，其
人忽梦骑驴蹶坠水中，登岸而靴不湿焉。选人与韩
有旧，访之，韩被酒半，戏曰：“公今选事不谐矣。据梦，卫
生相负，足下不沾。”及榜出，果駮放。韩有学术，韩仆射
犹子也。

威远军小将梅伯成，以善占梦。近有优人李伯怜游
泾州乞钱，得米百斛。及归，令弟取之，过期不至。昼梦
洗白马，访伯成占之。伯成伫思曰：“凡人好反语，洗白
马，泻白米也。君所忧或有风水之虞乎？”数日弟至，果
言渭河中覆舟，一粒无馀。

卜人徐道昇言：江淮有王生者，榜言解梦。贾客张瞻
将归，梦炊于臼中。问王生，生言“君归不见妻矣，臼中
炊固无釜也。”贾客至家，妻果卒。已数月，方知王生之
言不诬矣。

补阙杨子孙廑善占梦，一人梦松生户前，一人梦枣
生屋上。廑言：“松丘陇间所植，枣，字‘重来’”，“‘重来’，呼魂之
象。”二人俱卒。

《闻奇录》：沈嶓居于镜中，初求县宰，夜梦还家渡江，船
覆水分为二，西则清，东则浊，遂沿东而过，说于友人，
贺曰：“君当授分水县。”后旬日果应之，见谢于友，友勉
曰：“为政宜清，缘昨夜入浊，非佳。”嶓后果因滥而致命。
郑昌图登第岁居长安，夜纳凉于庭，梦为人殴击，擒
出春明门，至石桥上乃得解，遗其紫罗履一只，奔及
居而寤甚困，言于弟兄，而床前果失一履。旦令人于
石桥上寻得。

《太平清话》：贯休尝自梦得十五罗汉，梵相尚缺，一有
告者曰：“师之相乃是也。”遂为临水图以足之。

《前定录》：杭州临安县令张宣，宝历中自越府户曹掾
调授本官，以家在浙东，意求萧山宰。未唱官前三日，
忽梦一女子二十馀，修刺来谒。宣素贞介，梦中不与
之见。女子云：“某是明府邑中之客，安得不相见耶？”宣
遂见之，礼貌甚肃，曰：“妾有十一口，依在贵境，有年数
矣。今闻明府将至，故来拜谒。”宣因问县名，竟不对。宣
因告其族人曰：“且志之。”及后补湖州安吉县令，宣以
家事不便，将退之，族人曰：“不然。前夕所梦一女子，安
字乎？十一口，吉字乎？此阴骘已定，退亦何益？”宣悟且
笑曰：“若然，固应有定。”遂受之。及秩满，数年又将选。时
江淮水歉，宣移家河南，固求宋亳一官。将引家住，又
梦前时女子颜貌如旧，曰：“明府又当宰妾之邑也。”宣曰：“某巳为夫人之邑，今岂再授乎？”女曰：“妾自明府罢
秩，当即迁居，今之所止，非旧地也。然往者家属，凋丧
略尽，今止三口为累耳。明府到后数月，亦当辞去。”言
讫，似若凄怆，宣亦未喻。及唱官日，乃得杭州临安县
令。宣叹曰：“三口，临字也。数月而去，吾其忧乎！”到任半
年而卒。

柳璟知举年，有国子监明经，失姓名，昼寝，梦徙倚于
监门，有一人负衣囊衣黄，访明经姓氏。明经语之，其
人笑曰：“君来春及第。”明经因访邻房乡曲五六人，或
言得者，明经遂邀入长兴里毕罗店。尝所过处，店外
有犬，竞惊曰：“差矣。”遽呼邻房数人语其梦。忽见长兴
店子入门曰：“郎君与客食《毕罗》，计二斤，何不计直而
去也？”明经大骇，褫衣质之，且随验所梦，相其榻器，皆
如梦中。乃谓店主曰：“我与客俱梦中至是，客岂食乎？”
店主惊曰：“方怪客前食毕，罗悉完，疑其嫌置蒜也。”来
春与邻房三人梦中所访者，悉及第。

《梦游录》：太和初，沈亚之将之邠，出长安城，客橐泉邸
舍，春时昼梦入秦主内史廖家，内史廖举亚之，秦公
召至殿前，促前席曰：“寡人欲强国，愿知其方，先生何
以教寡人？”亚之以齐桓对。公悦，遂试补中涓，使佐西
乞卫伐河西。亚之帅将卒前攻下五城。还报，公大悦，
起劳曰：“大夫良苦休矣。”居久之，公幼女弄玉、婿萧史
先死，公谓亚之曰：“微大夫晋五城，非寡人有，甚德大
夫？寡人有爱女，而欲与大夫备洒扫，可乎？”亚之少自
立，雅不欲遇幸臣畜之，固辞不得请。拜左庶长，尚公
主，赐金二百斤，民间犹谓萧家公主。其日有黄衣中
贵，骑疾马来，延亚之入，宫阙甚严，呼公主出，鬒发，著
偏袖衣，妆不多饰，其芳姝明媚，笔不可模画，侍女祗
承，分立左右者数百人。召见亚之，便馆居亚之于宫，
题其门曰“翠微宫”，宫人呼为“沈郎院。”虽备位下大夫，
由公主故，出入禁卫。公主喜凤箫，每吹箫，必翠微宫
高楼上，声调远逸，能悲人，闻者莫不自废。公主七月
七日生，亚之欲为祝寿。内史廖曾为秦以女乐遗西
戎，戎王与之水犀小合。亚之从廖得以献公主，主悦，
尝爱重，结裙带上。穆公遇亚之，礼兼同列，恩赐相望
于道。复一年春，公之始平公主无疾忽卒，公追伤不
已，将葬咸阳原，公命亚之作挽歌，应教而作曰：“泣葬
一枝红，生同死不同。金钿坠芳草，香绣满春风。旧日
闻箫处，高楼当月中。梨花寒食夜，深闭翠微宫。”进公，
公读词善之。时宫中有出声若不忍者，公随泣下。又
使亚之作《墓志铭》，独忆其铭曰：“白杨风哭兮石甃髯
莎，杂英满地兮春色烟和，朱愁粉瘦兮不生绮罗，深
深埋玉兮其恨如何！”亚之亦送葬咸阳宫中。十四人
徇亚之，以悼怅过戚，被病，犹在翠微宫，然处殿外特
室，不居宫中矣。居月馀，病良已。公谓亚之曰：“本以小
女，将托久要，不谓不得周奉君子而先物。故敝秦区
区小国，不足辱大夫，然寡人每见子，即不能不悲悼，
大夫盍适大国乎？”亚之对曰：“臣无状肺腑，公宫待罪
右庶长，不能从死。公主幸免罪戾，使得归骨父母国。
臣不忘君恩，如日将去。”公置酒高会，声秦声舞。《秦舞》，
舞者击髆拊，髀呜呜，而音有不快声，甚怨。公执酒亚
之前曰：“予顾此声少善，愿沈郎赓扬歌以塞别。”公命
趋进笔砚，亚之受命，立为歌词曰：“《击髆舞》，恨满烟光
无处所。泪如雨，欲拟著辞不成语。金凤衔红旧绣衣，
几度宫中同看舞。人间春日正欢乐，日暮春风何处
去？”歌卒授舞者，杂其声而和之，四座皆泣。既再拜辞
去。公复命至翠微宫，与公主侍人别，重入殿内，时见
珠翠遗碎，青阶下窗纱檀点依然，侍人对泣，亚之感
咽良久，因题《宫门诗》曰：“君王多感放东归，从此秦宫
不复期。春景自伤秦丧主，落花如雨泪胭脂。”竟别去。
公命车驾送出函谷关。出关已，送吏曰：“公命尽此，且
去。”亚之与别，语未卒，忽惊觉卧邸舍。明日，亚之为友
人崔九万具道之。九万博陵人，谙古谓余曰：“《皇览》云：
秦穆公葬雍橐泉祈年宫下，非其神灵凭乎？”亚之更
求得秦时地志，说如九万言。呜呼！弄玉既仙矣，恶又
死乎？

《续前定录》：进士郑滂在名场岁久，辈流多已荣达，常
有后时之叹。一夕忽梦及第，而与韦周方同年。当时
韦氏举人无名，周方者益闷之。太和元年秋，移举洛
中。时韦弘景尚书廉察陕邦族，韦景方赴举，过尚书，
尚书告曰：“我名弘景，汝兄弘方，汝名景方，兄弟各分，
吾名一字，诚无意也。”遂更名曰周方。滂闻之喜曰：“吾
及第有望矣。”四年，周方升名，而果同年焉。滂子溥又
自说应举时，曾梦看及第，榜上但见“凤”字。大中元年，
求解凤翔，偶看本府乡贯，首便是凤字。至东都试《缑
山月夜闻王子晋吹笙诗》，生侧诸诗，悉有凤字。明年
果登第焉。

《酉阳杂俎》：枝江县令张汀子名省躬，汀亡，因住枝江。
有张垂者，举秀才下第，客于蜀，与省躬素未相识。太
和八年，省躬昼寝，忽梦一人，自言姓张名垂，因与之
接，欢狎弥日，将去，留赠一诗曰：“戚戚复戚戚，秋堂百年色，而我独茫茫，荒郊遇寒食。”惊觉，遽录其诗，数日
卒。

《前定录》：京兆尹赵郡李敏求应进士八，就礼部试不
利。太和九年秋，旅居宣平里，日晚拥膝愁坐，忽如沉
醉。俄而精魂去身，约行六七十里，至一城，府门之外，
有数百人，忽有一人出拜之，敏求曰：“何人也？”答曰：“某
即十年前所使张岸也。”敏求曰：“汝前年从吾旅游，卒
于泾州，何得在此？”对曰：“某自离二十二郎后，事柳十
八郎，职甚雄盛，今作《泰山府君判官》。二十二郎既至
此，亦须一见。”遂于稠人中引入通见。入门，两廊多有
衣冠，或有愁立者，或白衣者，或执简板者，或有将通
状者，其服率多惨紫或绿色。既至厅，柳揖与之，言曰：
“公何为到此，得非为他物所诱乎？公宜速去，非久住
之所也。”敏求具如此答，柳命吏送出，将去，恳知将来
之事。柳曰：“人生在世，一宿一食，无不前定。所不欲人
知者，虑君子不进德修业，小人惰于农耳。公固欲见，
亦不难耳。”乃命一吏引敏求至东院西有屋一百馀
间，从地至屋，书架皆满，文部签帖，一一可观。吏取一
卷，唯出三行。其第一行云：“太和二年罢举。”第二行云：
“其年婚姻，得伊宰钱”二十四万。其第三行云：“受官于
张平子，馀不复见。”敏求既醒，具书于褾帙之间。明年，
客游西京，过时不赴举。明年，遂娶韦氏。韦之外亲伊
宰将鬻别第，召敏求而售之，因访所亲，得价钱二百
万。伊宰乃以二十万贶敏求。既而当用之券头，以四
万为货。时敏求与万年尉户曹善，因请之，伊亦贶焉。
累为二十四万。明年，以荫调河南北县尉。县有张平
子墓，时说者失其县名，以俟知者。

《唐书贾𫗧传》：“𫗧少与沈传师善。传师前死，尝梦云：‘君
可休矣’。𫗧寤而祭诸寝。复梦曰：‘事己尔，叵奈何’？”刘蕡
以贤良方正对策，指中人为祸乱根本，而𫗧与冯宿、
庞严为考官，畏避不敢闻，竟罹其祸。𫗧本中立，不肯
身犯颜排奸，幸以及诛，与王涯实不知谋，人冤之。
《续前定录》：崔龟从未达时，尝至宣州，梦到一庙门，屋
宇深大，非人间所有。有绿衣吏抱案龟从，揖而问之，
绿衣亦喜云：“人生簿籍也。”崔问曰：“某未达应举，请为
一检，可乎？”吏唯之，因为检曰：“灼然及第，科名极高，官
至此州刺史。”言讫遂觉。崔自喜之，明年果中第，又联
得科目，官至中书舍人，出为华州刺史。因谓妻曰：“昔
梦皆验，今为刺史，位止此矣，当为身后之计。”俄除户
部侍郎，深不自会。寻除为宣州观察使。至日，吏白曰：
“旧例，长史到，皆谒敬亭神庙。崔君命驾谒之。既到，道
路门巷，皆昔梦中所游，入门宛然。”遂升堂，见西壁有
画一绿衣吏抱案，其吏即梦中所见，乃归而怏怏。又
谓妻曰：“昔梦绿衣人云：合至此州刺史，此已任矣。”及
旬日得疾，治之不愈。谓妻曰：“本来之说，此其验矣。”妻
曰：“昔日为游客，尚获佳梦，今为地主，合往求之。”崔公
乃置酒食进祝之。其夕，又梦敬亭神自至曰：“大夫寻
愈，幸无忧也。”崔即告本庙吏之词。神曰：“吏以公为当
此州，偶然尔。公位极重，不可尽言。自此去尚有十四
年寿耳。”言讫而觉，崔公疾寻差。后此如其言，时开成
四年也。

《天定录》：周琬，湘中人，舣舟长沙，梦二吏引入南岳庙
内升阶，王起接之曰：“知入京铨选，欲奉辟在此，亦与
人世之乐不殊。”琬曰：“名宦未达，且欲赴铨。”王曰：“如此
则不敢奉縻也。”乃作诗送琬曰：“住此既非乐，舍此去
何图。若问青毡事，惟留一角书。”至京，调中牟尉，忽卧
病旅中，且虑不起，作妻子书一角，封毕而卒。

《酉阳杂俎》：韦温为宣州，病疮于首，因托后事于女婿，
且曰：“‘余年二十九为校书郎，梦浐水中流，见二吏赍
牒相召，一吏至，言彼坟至大，功须万日，今未也，今正
万日，予岂逃乎’？不累日而卒。”

《册府元龟》：杜牧为中书舍人，得病，尝梦告曰：“尔改名
毕。”又梦书片纸曰：“皎皎白驹，在彼空谷。”寤而叹曰：“此
过隙也。”其年以疾终。

《尚书故实》：杜紫微顷于宰执求小仪不遂，请小秋又
不遂，尝梦人谓曰：“辞春不及秋，昆脚与皆头。”后果得
比部员外。〈又杜公自述不曾历小比此必传者之误〉
《梦游录》：“有张生者，家在汴州中牟县东北赤城板，以
饥寒，一旦别妻子，游河朔，五年方还。自河朔还汴州，
晚出郑州门，到板桥已昏黑矣。乃下道，取坂中迳路
而归。忽于草莽中见灯火荧煌，宾客五六人。方宴饮
次，生乃下驴以诣之，相去十馀步，见其妻亦在坐中，
与宾客语笑方洽。生乃蔽形于白杨树间以窥之，见”
其长须者，持杯请措。大夫人歌生之妻，文学之家，幼
习《诗》《礼》，甚有篇咏，欲不为唱，四座勤请，乃歌曰：“叹衰
草，络纬声切切。良人一去不复还，今夕坐愁鬓如雪。”
长须云：“劳歌一杯。”饮讫酒至，白面年少复请歌。张妻
曰：“一之已甚，其可再乎？”长须持一筹著云：“请置觥。有
拒请歌者饮一锺，歌旧词中笑语，准此罚。”于是张妻
又歌曰：“劝君酒，君莫辞。落花徒绕枝。流水无返期。莫
恃少年时，少年能几时。”酒至，紫衣者复持杯请歌，张妻不悦，沈吟良久，乃歌曰：“怨空闺，秋日亦难暮。夫婿
断音书，遥天雁空度。”酒至，黑衣人复请歌，张妻连唱
三四曲，声气不续。沈吟未唱间，长须抛觥，云：“不合推
辞。”乃酌一锺，张妻泣涕而饮，复唱曰：“切切夕风急，露
滋庭草湿。良人去不回，焉知掩闺泣。”酒至，绿衣少年
持杯曰：“夜已久，恐不得从容，即当暌索，无辞一曲，便
望歌之。”又唱云：“萤火穿白杨，悲风入荒草。疑是梦中
游，愁迷故园道。”酒至，张妻长须歌以送之云：“花前始
相见，花下又相送。何必言梦中，人生尽如梦。”酒至，紫
衣人复请歌云：“须有艳意。”张妻低头，未唱间，长须又
抛一觥。于是张生怒，扪足下得一瓦，击之，中长须头。
再发一瓦，中妻额，閴然无所见。张君谓其妻已卒，恸
哭连夜而归。及明至门，家人惊喜出迎。张君问其妻，
婢仆曰：“娘子夜来头痛。”张君入室，问妻病之由，曰：“昨
夜梦草莽之中有六七人，遍令饮酒，各请”歌孥，凡歌
六七曲，有长须者频抛觥。方饮次，外有发瓦来，第二
中孥额，因惊觉，乃头痛。张君因知昨夜所见，乃妻梦
耳。

《南楚新闻》：李蠙司空初名虬，将赴举，梦名上添一画
成“虱”字，及寤曰：“虱者，蠙也。”及改名，果登科。

《虚谷闲抄》：安西市帛肆有贩鬻求利而为之平者，姓
张，家富于财，居光德里。其女国色也。尝昼寝，梦至一
处，朱门大户，棨戟森然。由之而入，望其中堂若设燕
张乐，左右廊皆施帷幄，有紫衣吏引张氏于西廊幕
次，见少女如张等辈十许人，皆花容绰约，钗钿照耀。
既至，吏促张妆饰，诸女迭助之理泽傅粉，有顷，自外
传呼侍郎来，竞于隙间窥之。见一紫绶大官张氏之
兄，尝为其小吏，识之，乃吏部沈公也。俄双呼曰：“尚书
来。”又有识者，并帅王公也。逡巡复连呼曰：“某来”，皆郎
官以上六七人。坐毕，前紫衣吏曰：“可出矣。”群女旋进，
金石丝竹，铿鍧震响。中宵酒酣，并州见张氏而视之，
尤属意焉。谓曰：“汝习何技能？”对曰：“未尝学声音。”使与
之琴，辞不能，曰：“第操之。”乃抚之而成曲。与之筝，亦然，
琵琶亦然，皆平生所不习也。王公曰：“恐汝或遗。”乃令
口授，吟曰：“环梳闹扫学宫妆，独立闲庭纳夜凉。手把
玉簪敲砌竹，清歌一曲月如霜。”谓张曰：“‘某归辞父母，
异日复来’。忽惊啼而寤，手扪衣带曰：‘尚书命我矣’。”索
笔录之。问其故，泣对所梦，且曰：“殆将死乎？”母怒曰：“汝
作魇尔，何乃出不祥言如是？”因卧病累日。外亲有持
酒肴者，又有将食来者，女曰：“且须膏沐澡瀹。”母听良
久，靘妆盛服，敛容下堂，乃遍拜父母及坐客曰：“时不
可留，某今往矣。”因授衾而寝。父母环伺之，俄遂卒。会
昌二年六月十五日也。

《酉阳杂俎》：“进士王恽，才藻雅丽，尢长体物，著《送君南
浦赋》，为词人所称。会昌二年，其友人陆休符忽梦被
录至一处，有驺卒止之屏外，见若胥靡，数十王恽在
其中。陆欲就之，恽面若愧色。陆强牵与语，恽垂泣曰：
‘近受一职司，厌人间指其类此悉同职也’。”休符恍惚
而觉。时恽往扬州，有妻子居住太平侧，休符异所梦。
迟明，访其家信，得《王至洛书》。又七日，其讣至，计其卒
日，乃陆之梦夕也。

《南部新书》：“武宗梦为虎所趁，命京兆同华格虎以进”，
至大中即属虎。

《册府元龟》：宣宗初封光王，十馀岁时，遇重疾，沈惙，忽
有光耀烛身，蹶然而兴，正身拱揖，如对臣僚。乳媪以
疾闻，穆宗往视之，抚其手曰：“此吾家英物，非心惫也。”
赐以玉如意、御马、金带。尝梦乘龙升天，言之于郑太
后，乃曰：“此不宜人知，幸勿复言。”

《唐书郑光传》：光，孝明皇太后弟也。会昌末，梦御大车
载日月行中衢，光辉洪洞照六合。寤而占之，工曰：“君
且暴贵。”不阕月，宣宗即位，光兴民伍，拜诸卫将军，迁
平卢军节度使。

《全唐诗话》：郑颢，宰相𬘡之孙，登甲科，以起居郎尚主，
有器识。宣宗时，恩宠无比。梦中尝得句云：“石门雾露
白，玉殿莓苔青。”续成长韵，此一联杜甫集中诗也。大
中十年，颢放榜后，谒假觐省于洛，生徒饯长乐驿。俄
有纪于屋壁云：“三十骅骝一哄尘，来时不锁杏花春。
杨花满地如飞雪，应有偷游曲水人。”《旧史》云：“颢，𬘡之
子，尚宣宗女万寿公主。因寿昌节上寿回，梦入一宫
殿，与十数人纳凉联句，既寤，省‘石门’之句十字，怪其
不祥。不数日，宣宗弓剑上仙，方悟其事，乃续为十韵
云：‘间岁流虹节，归轩出禁扃。奔波流长景，潇洒梦殊
庭。境象非曾到，崇严昔未经。日斜乌敛翼，风动鹤梳
翎。异苑人争集，凉台笔不停。石门雾露白，玉殿莓苔
青。若匪灾先兆，何缘思入冥。御炉虚仗马，华盖负云
亭。白日成千古，金縢閟九龄。小臣衰绝笔，湖上泣青
萍’。”未几，颢亦卒。

《北梦琐言》：“王文公凝，清修重德，冠绝当时。每就寝息，
必叉手而卧，虑梦寝中见先灵也，食”饦面不过十
八片。曾典绛州，于时司空图侍郎方应进士举，自别
墅到郡，谒见后，更不访亲知，阍吏遽申：“司空秀才出郭矣。”或入郭访亲知，即不造郡斋。琅琊知之，谓其专
敬，愈重之。及知举日，司空一捷列第四人登科，同年
讶其名姓甚暗，所图太速。有鄙薄者号为司空。琅琊
知有此说，因召一榜人，开筵宣言于众曰：“某叨忝文
柄，今年榜帖，全为司空先辈一人而已。”由是声彩益
振。

《酉阳杂俎》：扬州东陵圣母庙王女道士康紫霞，自言
少年梦中被人录于一处，言天符令摄将军巡南岳，
遂擐以金锁甲，令骑道从千馀人马，蹀虚南去，须臾
至，岳神拜于马前，梦中如有处分，岳中峰岭谿谷无
不历也。恍惚而返，鸡惊觉，自是生须数十根。

司农卿韦正贯应举时，尝至汝州，汝州刺史柳凌留
署军事判官。柳尝梦有一人呈案，中言欠柴一千七
百束。因访韦解之，韦曰：“柴，薪木也。公将此不久乎？”月
馀，柳疾卒。素贫，韦为部署，米麦镪帛，悉前请于官数
月矣，惟官中欠柴一千七百束，韦披案方省。柳前梦
道士秦霞霁，少勤香火，存想不怠。尝梦大树，树穴忽
有小儿青褶鬐发，自穴而出，语秦曰：“合土尊师为惊
觉”，自是休咎之事，小儿髣髴报焉。凡五年，秦意因妖
偶，以事访于师，师遽戒勿言，此修行有功之证。因此
遂绝。旧说梦不欲数占，信矣。

《北梦琐言》：唐曹相国确判计，亦有台辅之望。或梦剃
度为僧，心甚恶之。有一士占梦多验，相国召之，具以
所见语之。此人曰：“前贺侍郎旦夕必登庸，出家者号
剃度也。”无何，杜相出镇江西，而相国大拜。

“光化中，有文士刘道济，止于天台山国清寺。梦见一
女子，引生入窗，下有侧柏树葵花，遂为伉俪。后频于
梦中相遇，自不晓其故。无何，于明州奉化县古寺内，
见有一窗，侧柏葵花，宛是梦中所游。有一客官人，寄
寓于此室，女有美才，贫而未聘，近中心疾，而生所遇，
乃女之魂也。盖女子及筓，不有所归，岂非父兄之过”
哉？又有彭城刘生，梦入一娼楼，与诸辈狎饮，尔后但
梦便及彼处，自疑非梦所遇之姬，芳香常袭衣，盖心
邪所致，闻于刘山甫也。

刘仁恭微时，曾梦佛旛于手指飞出。或占之曰：“君年
四十九，必有旌幢之贵。”后如其说，果为幽帅。